Summary: O rexedor da Coruña amósase convencido de poder recuncar na alcaldía e de que a campaña está a inclinar a balanza cara á candidatura municipalista. "A nosa forza é a da proximidade", advirte.

Xulio Ferreiro amósase confiado e, malia as enquisas, está convencido de recuncar na alcaldía da Coruña. "É absolutamente factible", asegura o rexedor, que destaca o cambio de modelo na cidade, a política social ou o cambio de rumbo no futuro do porto. Recoñece erros no goberno, pero asegura que "ningunha" decisión "traizoou" os valores da Marea Atlántica, á que pon de exemplo de unidade. Ante o impulso que as xerais deron ao PSOE, con quen parece xogarse o bastón de mando, é claro: advirte de que "non todo se pode fiar a Pedro Sánchez" e avisa de que houbo cousas no pasado "que non pasaron por casualidade". "O caso Someso ou o do Conde de Fenosa pasaron nun sistema de gobernanza onde o Partido Socialista era fundamental en alianza con poderes fácticos", lembra. Que sensacións está a ter nesta campaña? Vese de novo na alcaldía?Estamos a facer unha campaña como gobernamos: estando na rúa, falando coa xente e mirándolle aos ollos, defendendo a acción de goberno e o proxecto de cidade, que é absolutamente defendible. As sensacións son boas. Manexamos datos de enquisas que son bos, que nos din que estamos gañando e que é absolutamente factible renovar a alcaldía, pero isto hai que pelexalo ata o último día e o último voto e non podemos baixar a garda. Os nosos rivais están preferindo facer campañas por arriba, en medios e pegadas a Santiago ou a Madrid."Sabemos que hai enquisas quese publican só para orientar o voto, pero manexamos datos que nos din que estamos gañando e que é absolutamente factible renovar a alcaldía"As enquisas poden errar, e de feito erran moitas veces, pero tamén marcan tendencia. As da Coruña non lle dan a vitoria...Sabemos que hai enquisas que se publican simplemente para orientar o voto, pero tamén están dicindo que hai un 30% de indecisos ou que, a medida que nos separamos das xerais e nos achegamos ás municipais, a tendencia muda, polo que, mesmo nesas enquisas hai datos moi positivos para nós e hai que lelos tamén. É certo que o sentido dalgúns inquéritos só é o de orientar o voto, pero con tanto indeciso hai que falar con todo o mundo ata o último día, escoitar as razóns desa indecisión ou decepción... Se foron votantes nosos no pasado, debemos saber cal é a razón da súa incerteza; se pensan que cometemos erros, para non volver cometelos, e se cren que non conseguimos aínda cousas, para explicarlles que as imos seguir tentando porque sabíamos que non ía ser fácil. Desde logo, que lles quede claro que hai cousas que os únicos que as imos seguir intentando somos nós. Cando hai rivais que tecen alianzas fortes con determinados medios, un o que se pregunta cal é a contrapartida detrás porque esas facturas despois hai que pagalas. E iso é complicado."Cando hai rivais que tecen alianzas fortes con determinados medios, un o que se pregunta cal é a contrapartida detrás porque esas facturas despois hai que pagalas"Que lle está a explicar a eses indecisos?Explícolles. E o que percibo é que hai xente que descoñece moitas cousas que fixemos nestes catro anos. A campaña é iso: moi informativa, do que facemos e do que queremos facer, do proxecto. Cando a xente o escoita, podemos vencer a indecisión. Ese é o traballo. Gustaríame falar con todos os indecisos da cidade e con toda a veciñanza, pero é obvio que non hai tempo, pero temos centos de voluntarios na rúa que falan con todo o mundo e que botan horas escoitando. Esa é a nosa forza, a forza da proximidade, e niso confiamos.Semella claro que o éxito de Pedro Sánchez impulsou o PSOE, é a campaña a oportunidade da Marea Atlántica para deter esa onda?Nós sempre soubemos, desde que se colocaron as eleccións municipais un mes despois das xerais, que ía haber influencia fose cal fose o resultado. O que si creo é que a medida que se achega o día 26, o efecto Sánchez baixa e o efecto Coruña sobe. O que nos interesa é falar da Coruña.. Se falamos da Coruña, dos candidatos e dos proxectos, ese contexto é gañador para nós. Vémolo nos debates, nos actos e mesmo notamos certo desánimo no PSOE coruñés a medida que pasan os días, porque creo que se lles está a facer un chisco longa a campaña. Non todo se pode fiar a un Pedro Sánchez que xa vimos o que fixo cando tivo que tomar decisións fundamentais sobre a cidade desde o Executivo central... E dígoo con pena e certa desilusión.Desilusión?Estaba moi esperanzado con que o cambio de goberno en Madrid supuxese unha relación diferente coa Coruña. Supúxoa porque hai máis diálogo, pero non en termos concretos. A ría do Burgo segue igual, o de Alcoa non segue igual, senón que está peor porque cada día que pasa é un día menos para unha solución; a cuestión portuaria non se moveu, mentres para Valencia se buscan solucións... Ese é o peso que ten o PSOE da Coruña ou de Galicia sobre o Goberno de España. Non sei se é a falta de peso ou o feito de que a candidata na Coruña fose susanista e iso inflúe, non o sei, pero o certo é que non se moveu nada. Bastante ten Pedro Sánchez con ocuparse desde Madrid cos asuntos que ten na Coruña pendentes, que son moi importantes."Non todo se pode fiar a un Pedro Sánchez que xa vimos o que fixo cando tivo que tomar decisións sobre A Coruña: a ría do Burgo segue igual, o de Alcoa, peor, e o do porto non se moveu nada"Hai moita diferenza entre o PSOE da Coruña e o PSOE de Sánchez?É que hai moita diferenza entre os diferentes PSOEs da Coruña. Hai militantes e votantes socialistas cos que é moi doado falar, compartir e ter unha visión común, pero logo sabemos que o PSOE da Coruña ten os enganches e as mochilas que ten. As cousas aquí non pasaron por casualidade: o caso Someso non pasou por casualidade, nin o do Conde de Fenosa, nin o da Agra de Santo Amaro... Isto pasou nun sistema de gobernanza onde o PSOE da Coruña era fundamental en alianza con dous ou tres poderes fácticos da cidade. Despegarse diso é complicado. De feito, en relación co porto, é máis fácil falar co PP, certo é que desde que está na oposición, en canto á titularidade pública dos terreos que co PSOE. O Partido Socialista votou no pleno en contra da titularidade pública, ese foi o punto fundamental do voto negativo, cando na Deputación e no Parlamento galego votara a favor... É difícil de entender.A Marea Atlántica, ben seguro, tivo moito voto prestado de antigos votantes socialistas en 2015 e o PSOE de Sánchez recibiu moito apoio de votante da Marea hai un mes, é o fluxo entre eses votantes a clave este 26M?Os votos son todos prestados e hai que gañalos cada elección, no día a día. Non se pode entender a política cando vota como cando é dun equipo de fútbol. Eu vou ser do Deportivo sempre, fágao ben, mal ou regular, pero no resto, todos mudamos en función do que vemos, se di e se fai."As cousas na Coruña non pasaron por casualidade, nin o caso Someso nin o do Conde de Fenosa, pasou nun sitema de gobernanza onde o PSOE era fundamental en alianza con poderes fácticos"Pero hai tranvasamento, non si?Si, vótase doutra maneira. Eu apelo ás persoas progresistas, preocupadas polo social, polo medio ambiente, pola cultura... Toda esta xente sabe que a súa referencia na Coruña é a Marea Atlántica. É certo que o 28 de abril votouse con ese temor a que chegase esa dereita de tres cabezas que puidese supoñer unha involución en moitos sentidos, pero agora hai que votar en clave da Coruña, de que cidade queremos para o futuro, de quen está en condicións de construír ese modelo e, sobre todo, de quen demostrou sempre aquí que as cousas se poden facer, mellor ou peor, pero sen afastarse do camiño correcto, sen cambiar os valores nin os seus principios, sen traizoalos. Aquí creo que somos nós os que podemos presentarnos dese xeito.De que está máis orgulloso destes catro anos no goberno?Estou moi orgulloso da política social que fixemos, de que o Concello da Coruña sexa unha referencia para as persoas que peor o pasan, de ternos convertido na cidade galega que máis inviste no social, de ter aberto en serio o debate metropolitano, que xa non ten volta atrás, de darlle a volta --porque había unha cidade detrás que así o quería-- á cuestión dos terreos portuarios... Nós chegamos ao goberno cun sentido común instalado de que iso había que vendelo, privatizalo e con iso pagar o porto exterior. Hoxe o sentido común da cidade é outro: se punta Lagosteira é un porto de interese xeral, debe ser o Goberno do Estado, con fondos europeos ou co que sexa, quen terá que pagalo, asumirse esa débeda da Autoridade Portuaria e deseñar o espazo que se libere de acordo cos intereses da cidade e non cos intereses de financiamento de porto exterior. Esa foi a gran mudanza nese caso nestes catro anos."Cometemos erros, pero ningunha decisión traizoou os nosos valores, principios ou ética, e iso xa é moito dicir"E de que se arrepinte Xulio Ferreiro?Son pouco de arrepentirme, non porque non aprenda, que aprendo dos erros e claro que se cometeron, pero eses vense a posteriori. Cando un toma as decisións, tómaas nun contexto, cunha información e cuns elementos de xuízo. Visto en retrospectiva, sempre pensas que igual terías feito cousas doutro xeito ou que certas decisións tomadas nun principio teríaas matizado polas consecuencias, pero ningunha decisión que tomamos traizoou os nosos valores, principios ou ética e iso xa é moito dicir. Sempre hai cousas que aprender e cousas mellorables, e en catro anos aquí apréndese moito. Puxemos en marcha proxectos e cambiamos o rumbo da cidade, por iso estou seguro de que, engadíndolle esa aprendizaxe, o cambio nos vindeiros catro anos vai ser espectacular.Que proxectos son os que máis devece por ver no futuro inmediato na Coruña?Estes próximos catro anos teñen que servir para canalizar o futuro do porto. Viramos o rumbo da cidade, do sentido común da cidade e agora temos que construír. Despois de catro anos de bloqueo co Goberno de Rajoy e de inacción co de Sánchez, estes próximos catro anos teñen que ser diferentes. Tampouco a Xunta pode pasar catro anos máis bloqueando e estou seguro de que aí imos atopar puntos de encontro porque o interese de Galicia tamén é que A Coruña siga sendo o que é, o principal motor económico do país. E A Coruña necesita que desde o poder autonómico se lle permita ter o seu papel no sistema urbano e territorial de Galicia, algo fundamental. Logo tamén hai unha morea de proxectos e obras que encetamos e que se teñen que ver xa, como tirar o viaduto da Ronda de Nelle, a renovación de tres mercados municipais, a construción de novos equipamentos deportivos, poder ter ese Museo de Arte Contemporánea que siga o ronsel do MAC, consolidar o Noroeste como festival urbano de referencia... Ademais, debemos seguir dando protección á nosa veciñanza, ampliar o servizo de dependencia e de axuda no fogar, mellorar as escolas infantís... Hai moitas cousas encetadas e que van polo bo camiño e a min apetéceme moito gozar de poder velas realizadas."A Xunta non pode seguir bloqueando outros catro anos porque o interese de Galicia tamén é que a cidade siga a ser o principal motor económico do país"Sobre todo nos dous primeiros anos, os acordos co PSOE foron difíciles ou mesmo imposibles nalgún caso, que parte de culpa tivo aí a Marea? Que se fixo mal?Hai catro anos entendemos que era o momento de gobernar en solitario e o PSOE, tamén, porque non formulou outra opción diferente. Foi a decisión que tomamos todos e creo que o PSOE tería que ter sido coherente con esa decisión e non investir un alcalde para, ao día seguinte, retirarlle na práctica o seu apoio e empezar a votar co PP: de catro orzamentos, tres en contra co PP, a ordenanza de mercados, contra a creación dunha bolsa de alugueiro público, contra a remunicipalización das bibliotecas... Iso foi o que pasou. Dos catro anos, só houbo dez meses cun entendemento normal co PSOE e foron dez meses bos e positivos, onde se aprobou un orzamento e sacamos cousas importantes adiante. Pero claro, cando un escoita cousas como que se teñen que distanciar de nós ou que non nos poden apoiar porque os veciños estarán contentos e non poderán gañar as eleccións... Pois pasa o que pasa.Aprendéronse leccións, dun e doutro lado, de cara ao futuro?Estou convencido de que si. Todos aprendemos.Gañe quen gañe, haberá un goberno de coalición?Non o sei. É un pouco cedo e hai que ver que din os cidadáns o día 26. Hai que lelo e os grupos municipais deberán actuar en consecuencia co mandato cidadán. Hai catro anos ese mandato foi moi claro: había unha maioría de progreso e a xente estaba farta do PP e encomendóusenos a esa maioría de progreso, liderada pola Marea Atlántica, facer as cousas diferentes. Non se respondeu a ese mandato durante os catro anos máis que no día da investidura en canto aos apoios. A partir de aí, eu sempre souben a onde mirar para apoiarme nos grandes proxectos de cidade e nas cuestións relevantes, que é á maioría progresista que existe nesta cidade e que se demostra elección tras elección e con escasísimas excepcións. Ademais, creo que ao electorado progresista gústalle que nos poñamos de acordo, pero debe ser que despois na esquerda sempre hai certa intención a levarlle a contraria.A Marea Atlántica adoita queixarse de certa presión deses poderes fácticos da Coruña...Mire, aquí os grandes empresarios que cumpren coa legalidade, que non buscan atallos e que tamén pensan no ben común, tiveron unha magnífica relación con este Concello e non houbo problemas. Si houbo certos problemas con aqueles que entenden que os poderes políticos están para servir intereses persoais ou que cren que poden darlles ordes. O que atoparon foi un goberno municipal que non agachou a cabeza, que puxo o interese xeral por riba e que veu rematar cunha forma de facer as cousas, con esa forma de gobernanza entre tres ou catro, de deseñar a cidade nun reservado ou de ver o territorio como un lugar de enriquecemento. Esa foi a historia desta cidade. Cando se atopan con xente libre desas vasalaxes, de hipotecas e sen mochilas, non lles gusta. Houbo voces que se escoitaron moi alto que creo que non son maioritarias nin responden ao sentir da maioría do empresariado coruñés. Aquí, cando houbo que apoiar empresas importantes para que puidesen seguir na cidade, fixémolo, pero polo libro, sempre polo libro. Iso é o importante."Os grandes empresarios que cumpren coa legalidade e non buscan atallos tiveron unha magnífica relación co Concello; os problemas foron con quen cre que os poderes públicos están para servilos"Afastouse da política galega tras o conflito interno de En Marea malia que a Marea Atlántica si pode presumir de que non tivo eses problemas que si hai noutros lugares... Hai algún segredo?Casualidade non é. É traballo, falar, intentar representar a todo o mundo, que a xente se sentise cómoda. A Marea Atlántica é a organización humana máis bonita na que participei, aínda que digan que poida quedar cursi dicilo. En ningunha organización política ou sindical, onde estiven moi a gusto tamén, me atopo como nos atopamos na Marea Atlántica. Aínda que teñan dobre militancia, as persoas están tamén a gusto aquí e isto fixo moito. O ambiente, as metodoloxías que aquí se crearon, pasando tamén momentos tensos e complicados, logrou crear un bo clima. Foi importante lograr o que noutros lugares non se acadou, que é manter un espazo de unidade e cohesionado.Cre que en Galicia se poderá acadar ese espazo, esa unidade algunha vez?É o que a xente nos pide. A xente que ilusionamos en 2015, en 2016 ou agora nas municipais da Coruña en 2019. É o que nos piden e hai que escoitalo.Que non veña Pablo Iglesias á campaña na Coruña ten algo que ver con esa falta de unidade?Nós tomamos unha decisión que foi a de formular estas eleccións en clave local, e estamos sendo coherentes con iso, porque debemos falar da Coruña. Aos nosos rivais interésalles falar noutra clave, pero o noso feito diferencial é que somos unha forza da Coruña. Dito isto, sabemos a que espazo político pertencemos e é certo que no momento que ese espazo político se empeza a disgregar, a posición de quen quere manter a unidade dentro do seu espazo municipalista complícase un chisco, pero máis alá diso, non hai ningunha razón máis que o feito de que queríamos unha campaña local. Cremos que somos os únicos que temos un proxecto de cidade e que todo o que sexa elevar o discurso a cuestións estatais só beneficia a quen non ten nada que dicir da Coruña.Se cre que vai gañar as eleccións, supoño que o 15 de xuño vese co bastón de mando en María Pita?Si.E catro anos máis tarde?Non. Comprometinme por dous mandatos máximo e creo que é moi san que haxa rotación nos cargos públicos, que ninguén se eternice nas administración públicas porque un non é tan diferente dos demais. Se a todo o mundo lle pasa, que se empeza a confundir cando pasan os anos, estou seguro de que a min tamén me pode pasar, así que eu prefiro manter a miña palabra.


Summary: A traiñeira sestaotarra recuperou esta fin de semana nas augas de Getxo e Zumaia o primeiro posto da Liga. Tirán mantense quinta e está a rexistrar unha temporada memorábel. Na Liga Galega, Meira, na categoría A; e Ares, na B; seguen a meter proa

Máis un fin de semana de traiñeiras para aqueles que gocen delas. Fin de semana nos que Kaiku bateu forte riba da mesa e recuperou o liderato que perdera fronte a Orio en regatas pasadas. Os de Sestao non andaron con 'chiquitas' e o sábado en Getxo vogaron como se os levase o demo. Non é broma: metéronlle 25 segundos de vantaxe a Orio, un tempo que no mundo das traiñeiras é un todo un mundo. E este domingo, en Zumaia, os de Kaiku volveron triunfar mentres que Orio ficou sexta (por detrás de Portugalete, Astillero, San Juan e Tirán). Tirán está a facer unha temporada de mérito. A representación galega na Liga San Miguel, cun orzamento moito menor ás grandes tripulacións, está a callar unha actuación loábel. Van quintos na xeral (deixando por popa a nomes de renome como Astillero, San Juan, San Pedro,...). En Getxo finalizaron sextos entre un total de doce, e en Zumaia, quintos, por diante de Orio, unha das grandes. Mentres tanto, en augas galegas... Tamén foi un fin de semana de competición en augas galegas, nas dúas categorías das que se compón a Liga Galega. Na clase A tivo lugar o domingo a Bandeira Reganosa, que a traiiñeira de Meira meteuse no papo. Gañaron a regata, por diante de Chapela, Amegrove e Cabo de Cruz. Na clasificación xeral, dos de Meira van de primeiros, o segundo posto é para Cabo e a terceira praza, para Chapela. E no que atinxe á categoría B, a regata de Muros foi para Cabo B, que se impuxo por diante de Perillo e Pobra. Na xeral, iso si, a embarcación de Ares sigue líder.


Summary: Ferraz destitúe o comité organizador do congreso do PSdeG designado por Gonzalo Caballero e nomea un novo proposto por Valentín González Formoso. O sector de Caballero acusa o novo secretario xeral do PSdeG de revanchismo e de "restar e purgar"

A comisión executiva federal do PSOE destituíu esta segunda feira, 8 de novembro, o comité organizador do XIV Congreso Nacional do PSdeG, que fora designado baixo a dirección do ex secretario xeral Gonzalo Caballero. O órgano estaba presidido pola ex presidenta do Parlamento Dolores Villarino, próxima a Caballero. Ferraz aprobou nomear unha nova comisión organizadora seguindo a proposta do novo líder do PSdeG, Valentín González Formoso. Ferraz lembra que Formoso foi proclamado secretario xeral do PSdeG pola Comisión Nacional de Ética do partido o pasado 5 de novembro, data en que propuxo a creación desta comisión, unha posibilidade recollida nos estatutos da formación. Esta nova comisión organizadora, que dependerá de Formoso, estará composta pola presidenta da Deputación de Pontevedra, Carmela Silva; o alcalde de Vilgarcía e presidente da Fegamp, Alberto Varela; o rexedor de Ames, Blas García; o administrador-xerente do partido, Luis Ángel Lago Laxe; o alcalde de Valdoviño, Alberto González; a edil pontesa Ana Pena; a ex xefa de gabinete de Emilio Pérez Touriño, Teresa Facal; e a deputada e secretaria provincial do PSOE de Lugo, Patricia Otero. Ademais da organización do propio congreso, a comisión dirixirá os recursos humanos e do persoal contratado tanto polo PSdeG como grupo parlamentario. Respecto diso, fontes socialistas trasladaron que esta resolución de Ferraz deixa claro que a executiva de Gonzalo Caballero "deixou de ter competencias" coa elección do novo secretario xeral. Con todo, a executiva non será renovada até o congreso, que está previsto para decembro, aínda que tampouco se descartan cambios no calendario. "Formoso opta por restar e purgar en vez de sumar", di o sector de Caballero Nun comunicado enviado á prensa, o secretario de Acción Electoral do PSdeG, Martín Seco, membro da dirección galega en funcións do PSdeG, acusou "a falta de aposta pola integración" de Valentín González Formoso, cuestionando así a "nula veracidade" do discurso de integración co que se presentou ás primarias o secretario xeral electo. Logo de que Formoso requirira o cambio do comité organizador do Congreso Nacional do PSdeG, Seco subliñou que "Formoso opta por restar e purgar en vez de sumar". Segundo Seco, o secretario xeral electo "empeza mal se purga" aos compañeiros e compañeiras elixidos polo Comité Nacional Galego, máximo órgano do partido na Galiza, para organizar o Congreso". Seco amosou "respecto" pola resolución federal, pero considera que Formoso erra politicamente ao non comunicar a súa posición á executiva galega, cuxo mandato está vixente até o congreso, a pesar da boa disposición da dirección galega en funcións a colaborar co equipo de Formoso". Probas diso, dixo Seco, son o correo enviado pola Comisión Organizadora a Formoso o día 5 para pórse á súa disposición "para calquera indicación, orientación global ou texto, así como para a incorporación de relatores ou material" de cara á finalización da redacción do relatorio marco que está sendo redactada, ou o feito de que o propio Gonzalo Caballero lle trasladase esta mesma disposición en persoa. "A nosa estratexia é contribuír entre todos e todas para facer o mellor traballo posíbel para a nova etapa, pero parece que algúns só entenden a integración de boquilla", reprobou, antes de lamentar que "algúns seguen na estratexia de menoscabar o partido con filtracións interesadas aos medios de comunicación, como levan facendo desde o día en que Gonzalo Caballero gañou as primarias", denunciou Seco. Neste sentido, Seco emprazou Formoso "a non seguir facendo oposición a Gonzalo Caballero", e emprazouno a "empezar a traballar en chave colectiva". "Este modo revanchista de actuar cos compañeiros e compañeiras vai na liña completamente oposta á de unir o partido para seguir fortalecendo o proxecto socialista na Galiza", advertiu.


Summary: Un erro na entrega de Krohn-Dehli, no ecuador da primeira parte, sentenciou ao Celta en Cornellá. A equipa de Herrera só marcou 3 goles nos últimos 5 encontros.

Demasiado pouco Celta como para sumar pontos no campo dun rival directo para eludir o descenso. O Espanyol é unha equipa tirando a vulgar, mais ten un estilete chamado Sergio García. Un atrapallado Krohn-Dehli facilitoulle unha pelota de gol. García agradeceu o agasallo e sentenciou un Celta sen argumentos para reequilibrar o encontro. O Celta ten varios problemas. Un está na liña de criación, que apenas produce xogo de ataque e que se caracteriza nesta altura do campionato por unha preocupante tendencia a perder balóns parvamente. O outro está na área rival. Aí redúcese á inspiración dun Iago Aspas cada vez máis machucado polas defensas rivais. Así as cousas, o Celta continúa o seu paseo polo gume da navalla, a un tiro de pedra das equipas que neste momento ocupan as tres últimas prazas do campionato.


Summary: Pode que o que máis resalta nun libro coma este, polo menos para as persoas que non viviron (ou non lembramos, por idade) a vida pública daqueles anos, sexa a colección de eventos estrambóticos que tiveron lugar daquela

Hai toda unha serie de consideracións sobre en que momento algo deixa de ser xornalismo e pasa a ser historia e o recordo é un dos baremos privilexiados. As testemuñas vivas que poden lembrar indican que o período non entrou aínda nos terreos da historiografía. Sen dúbida, isto é algo que acontece coa memoria dos oitenta e pode explicar o ton xornalístico da maior parte das achegas que se dedican a estes anos. Pasou o que pasou non é unha excepción e, máis que un libro de historia cómpre enmarcalo nunha especie de crónica activa, un relato fluído pero non exhaustivo dos feitos que, porén, non renuncia a resitualos desde o presente e incorpora moitos fragmentos das entrevistas que o autor realizou aos seus protagonistas, ademais doutras fontes. Pasou o que pasou. Doce estampas dos oitenta / Lito García Lago / Morgante / 2021 / 214 páxinas / 18 euros As "doce estampas" que se nos propoñen para botar a vista atrás serven para asistirmos a un momento tan complexo como o nacemento e estruturación do poder autonómico. Tamén aparecen outros acontecementos, como os vertidos radioactivos na Foxa Atlántica ou a desastrosa xestión da carga do Casón, porén é un retrato no que ten un papel central a vida política e, dentro desta, un lugar privilexiado a configuración do goberno tripartito de 1987, definido como o primeiro intento por crear unha dinámica de poder centrado no país con certa independencia das direccións dos grandes partidos estatais. Trátase dun relato no que, tanto por parte do autor como das figuras entrevistadas podemos entrever tamén a potencia do país que puido ser: que acontecería se este ou aquel político defenestrado puidesen chegar, como parecía, á presidencia da Xunta pero, especialmente, que acontecería se a política nacional (ou a española) se enfrontase a unha sociedade civil máis madura, consciente e reivindicativa. Porén, pode que o que máis resalta nun libro coma este, polo menos para as persoas que non viviron (ou non lembramos, por idade) a vida pública daqueles anos, sexa a colección de eventos estrambóticos que tiveron lugar daquela: as manifestacións de localismo coruñés desbocado reclamando a capitalidade, que a policía impida a entrada ao parlamento a deputados elixidos democraticamente, o plan para secuestrar o Sea Princess, (o transatlántico de The Love Boat) para dar visibilidade á loita do sector naval, ou a curiosa e oportuna desaparición de sacas de votos da emigración. Memorias dun tempo tolo que fixeron a Galiza como é. Tempos que igual aínda estamos a tempo de virar para que poida ser outra cousa.


Summary: As marchas, que se celebrarán dentro de dúas semanas en todo o planeta, coinciden co primeiro aniversario das mobilizacións dos indignados e indignadas en España. Pedirase unha reforma fiscal, dereito a unha vivenda digna, retirada da reforma laboral, renda social básica e educación, sanidade e servizos sociais públicos, gratuítos, de calidade e laicos.

O sábado 12 de maio terá lugar unha gran manifestación cidadá, coincidindo co primeiro aniversario do chamado Movemento 15M, que xa está a argallarse en numerosas cidades do Estado español e en todo o planeta. Os organizadores denuncian que "durante os últimos meses, vimos recortados moitos dos nosos dereitos máis básicos baixo a escusa dunha crise da que non somos os responsables, pero si as vítimas que sofren as peores consecuencias" e engaden que "Esgrimindo a situación económica coma unha arma, a pouca soberanía que tiñamos está sendo negada e eliminada". "Esgrimindo a situación económica coma unha arma, a pouca soberanía que tiñamos está sendo negada e eliminada" En consecuencia, as persoas e colectivos vinculados a Democracia Real Xa-Compostela e Acampada Obradoiro decidiron que as reivindicacións centrais da manifestación que o 12 de maio partirá da Alameda de Santiago de Compostela ás seis da tarde (e que sen dúbida serán moi semellantes nas restantes cidades) serán: Democracia directa, participativa e asemblearia A oposición a que o Estado achegue máis cartos á banca Educación, sanidade e servizos sociais públicos, gratuítos, de calidade e laicos Reparto do traballo, salario digno e retirada da reforma laboral Dereito a unha vivenda digna, dación en pago retroactiva, parque público de vivendas en alugueiro social. Reforma fiscal que redistribúa a riqueza que producimos entre todas e todos; que as necesidades básicas estean garantidas de xeito universal. Ademais, os organizadores convidan a persoas, colectivos e entidades a participar de forma igualitaria nas xuntanzas nas que se están definindo as mobilizacións, e que o fagan de igual xeito nas propias manifestacións, para que as súas loitas sexan tamén visibles durante o 12M. Concerto en Compostela Acampada Obradoiro está a organizar un concerto para sufragar os custes de organización da manifestación. Celebrarase o vindeiro martes 8 de maio na sala Moon, a partir das dez da noite, coa participación de Na Brétema Fénix, Gendebeat e Sally the Arachnophobic & Giant Electric Spiders. A entrada custará 3€, que irán integramente ao fondo da organización destinado a financiar a mobilización.


Summary: O Presidente da República afirmou, numa cerimónia de inauguração duma plataforma de energia eólica em Póvoa de Varzim, que a crise financeira espanhola pode afetar o crescimento económico de seu país, segundo recolhe hoje a mídia portuguesa.

Para Cavaco Silva a crise financeira económica é un "problema adicional" ao ser o Estado espanhol o primeiro cliente de Portugal e uma das suas fontes de ingresso por turismo. "O que for bom para a economia espanhola será bom para a economia portuguesa" disse. O Chefe de Estado de Portugal disse que espera, portanto, que a Espanha "ultrapasse as dificuldades" do seu sistema bancário. De acontecer doutra maneira, o desenvolvimento económico de Portugal veria-se afetado pela crise da Espanha, estado que fornece compradores e turistas para o seu país. A imprensa portuguesa dá destaque hoje às palavras de Cavaco Silva numa jornada em que também dá conta das indicações do FMI para o governo de Rajoy.


Summary: O Ministerio para a Transición Ecolóxica comprométese a restaurar a zona húmida da Limia.

O Ministerio para a Transición Ecolóxica vén de anunciar que recuperará máis de 20.000 hectáreas de zonas húmidas de cara ao ano 2030. O compromiso da ministra e vicepresidenta cuarta do Goberno estatal, Teresa Ribera, inclúe a "restauración parcial" da antiga lagoa de Antela, unha zona húmida que, nos invernos con maiores precipitacións, chegou a acadar unha extensión de sete quilómetros de longo e seis de largo, e unha profundidade de até tres metros. Este proxecto responde a unha demanda histórica da veciñanza da Limia, que arela a lagoa que lle foi arrebatada hai máis de seis décadas. "É unha boa nova que no século XXI mudemos a imaxe que tiñamos das zonas húmidas", relata en declaracións a Nós Diario Serafín González Prieto, presidente da Sociedade Galega de Historia Natural (SGHN), que leva anos traballando a prol da restauración. Un proxecto do franquismo botou a perder a lagoa Após numerosos intentos errados ao longo do século XIX, o franquismo aprobou en 1958 o desecamento definitivo da lagoa de Antela. Os argumentos esgrimidos eran, fundamentalmente, dous: a crenza de que as augas estancadas supuñan un foco de enfermidades e infeccións e o afán de intensificar a actividade agrogandeira da zona. Porén, o paso do tempo deu a razón a quen se opoñían ao proxecto. "Fixeron unha rede de canles moi fonda e estreita", sinala Serafín González, en referencia á ineficiencia do desecamento para fomentar a agricultura extensiva. No verán, a profundidade das canles impedía que a auga alcanzase as raíces; no inverno, pola contra, a estreiteza das mesmas dificultaba a drenaxe e provocaba que os terreos asolagasen por completo. Múltiples beneficios González defende que esta zona húmida é imprescindíbel por diferentes motivos: "En primeiro lugar, ten unha grande importancia para mitigar o cambio climático, xa que actúa como sumidoiro dos gases que provocan o efecto invernadoiro ao captar grandes concentracións de carbono", salienta. A zona húmida, así mesmo, "é unha esponxa natural que almacena e depura a auga para o abastecemento humano e o regadío". Por outra banda, o presidente da SGHN argumenta que a recuperación deste espazo achegará "beneficios socioeconómicos" á comarca da Limia e axudará a combater o "despoboamento das zonas rurais". Finalmente, cómpre expor a "evidente importancia" da lagoa para a biodiversidade da contorna: "O desecamento provocou a extinción dunha decena de especies na Galiza, e a sequidade actual pon contra as cordas moitas outras", argumenta. O futuro da lagoa A SGHN, a través da sección de Antela, iniciou en 2011 un proxecto de restauración dun terreo de 20 hectáreas na Veiga de Gomareite, noutrora cuberta polas augas da lagoa nos invernos de intensas precipitacións. "É unha zona convertida en vertedoiro, e chegamos a un acordo co gandeiro local dono do terreo para recuperar a súa función, que asolague coa choiva unha parte do ano e que dea paso na primavera e o verán a un pasteiro para os animais", explica González. Este proxecto considera "imprescindíbel" para o futuro da lagoa a actividade gandeira, mais non como se está a desenvolver hogano na meirande parte da comarca: "O terreo ten que ser pastoreado en extensivo, do modo tradicional, xa que axuda a manter con vida boa parte da poboación mundial do cardiño da lagoa, que está en perigo de extinción", apunta. A actividade agrícola e gandeira extensiva, a diferenza da intensiva, permite a conservación de especies animais tamén ameazadas como a avefría europea (coñecida na Limia como choromica ou conícora), o sapo de esporóns ou a estroza (ou rela, ra das figueiras ou ra de Santo Antón). Após anos de loita, Serafín González agarda que a lagoa volva erguerse como o corazón que bombea o sangue de toda a comarca da Limia.


Queres ser zombie ou runner? Chega a Galicia un evento friki con millóns de afeccionados en todo o mundo. Trátase dunha carreira de cinco quilómetros polo monte (neste caso na Subida de San Sebastián, en Vigo) na que un grupo de participantes -zombies-, convenientemente maquillados, persegue outro grupo -corredores-, que debe chegar á meta para salvar a súa vida. Será o 29 de xullo e xa se pode reservar praza. Estas carreiras teñen a súa orixe nos Estados Unidos, onde reúnen milleiros de participantes, e nos vindeiros meses realizaranse en Madrid (2 de xuño), Barcelona (9 de xuño) e Vigo. É moi sinxelo: trátase de correr cinco quilómetros campo a través, nun circuíto inzado de obstáculos e co obxectivo de chegar a un lugar sinalado como meta. As dificultades aumentan porque ademais dos obstáculos físicos, os corredores deben evitar e fuxir dun grupo de perseguidores moi perigoso: zombies. No percorrido haberá membros da organización, que exercerán de árbitros e asegurarán que se cumpren as regras, e os participantes poden atopar algúns personaxes externos que colaborarán con eles para acadar o seu obxectivo. Os participantes, que irán saíndo en grupos pequenos, cada cinco minutos, poden elixir en calquera caso entre seren zombies ou corredores, cazadores ou cazados. O obxectivo dos zombies é conseguir o maior número posible de cintas de cores (que os corredores levan na cintura) e para iso poden coordinarse por radio e organizar emboscadas. Xa se poden mercar as entradas para o evento de Vigo, que comezará ás 11 da mañá do 29 de xullo. Os prezos, entre 15 e 25 euros (se se quere reservar unha hora de saída concreta, para poder ir nun grupo de amigos), inclúen o equipamento e a maquillaxe, así coma unha bolsa con merchandising.


Summary: Catro militantes da CIG e un da CUT enfróntanse a tal petición de pena realizada pola Fiscalía en relación a uns feitos acontecidos na greve do 27 de xaneiro de 2011. O xuízo, que se prolongou durante dúas horas, ficou marcado polas "contradicións" da policía

Esta segunda feira quedou visto para sentenza o xuízo en que cinco sindicalistas, catro militantes da CIG e un da CUT, se enfrontan a unha pena que a fiscalía eleva até os 18 meses de prisión para cada un deles por uns feitos acontecidos na madrugada do 27 de xaneiro de 2011, co gallo da folga xeral convocada na Galiza, Euskal Herria e Catalunya. Ao entender da acusación, tales acontecementos constitúen un delito de desordes e outro contra a seguridade vial. Porén, a defensa pediu a libre absolución para os cinco ao considerar que non existe cargo de proba suficiente e acrecentou que, de seren culpábeis, seríano en todo caso dunha falta administrativa, mais non de delito ningún, ao non por en perigo as persoas que circulaban pola vía. Así as cousas, os sindicalistas sentaron no banco d@s acusad@s na sala do Penal nº3 de Vigo, relacionados cun corte de tráfico provocado formando unha barricada con carretes de cable eléctrico ao que lle terían prendido lume. A defensa rexeitou tales acusacións, e puxo de relevo as "contradicións" en que incorreron os axentes da policía española que declararon como testemuñas na vista. Ao fío, sinalaron que non quedou aclarado se os axentes viron ou non como os acusados guindaban pola xanela do seu carro a garrafa que presentaron como proba, e tampouco achegaron análise ningunha sobre o contido do recipiente; para alén disto, houbo tamén discrepancias respecto das circunstancias en que se produciu a detención: uns policías explicaron que conectaron as luces e a serea do carro camuflado, namentres outros negaron este suposto. Pola súa banda, os cinco mozos negaron a súa implicación nos feitos denunciados, explicando ao tribunal que foran detidos cando volvían de recoller un compañeiro para facer parte dos piquetes informativos. Fóra dos xulgados unha concentración convocada por ambas as dúas centrais, CIG e CUT, exixiu a libre absolución dos sindicalistas.


Summary: A Lei de Transparencia obriga a que as reunións do presidente da Xunta figuren na súa axenda oficial. Segundo o BNG, Feijóo tería tido un encontro "oculto" co presidente da patronal da sanidade. A formación soberanista liga esta entrevista co posterior "desvío de fondos públicos" a centros privados.

Nunha conferencia de imprensa esta segunda feira, Pontón anunciou que o BNG interpelará Feijóo no Parlamento por ter incumprido a Lei da Transparencia e por "favorecer empresas amigas". O grupo parlamentar nacionalista quer saber tamén se a "axenda oculta" de Feijóo vai resultar no aumento nos vindeiros orzamentos das partidas destinadas a engordar as contas das empresas do sector sanitario privado. Pontón ligou o encontro de Feijóo coa patronal sanitaria coa política desenvolvida polo PP desde que recuperou a Xunta en 2009, caracterizada polos cortes masivos no gasto público: 2.000 millóns de euros menos, 2.000 profesionais menos, 700 camas desmanteladas e o aumento en máis de 20.000 persoas das listas de agarda durante os últimos catro anos. O obxectivo da "axenda oculta" de Feijóo -denunciou Pontón- é o afondamento na privatización da sanidade pública, da que sería un exponente a proposta de reforma da lei de sanidade da Galiza, en función da cal se reducirían o número de áreas sanitarias (as actuais 11 pasarían a ser apenas 7). O recurso á sanidade privada non é solución para mellorar a calidade de vida das galegas e dos galegos, alegou a líder do BNG, como demostraría o feito de POVISA -o hospital privado que atende a área sanitaria de Vigo- duplicar "as listas de agarda cirúrxicas dos centros públicos galegos".


Summary: Esta cuarta feira o cadro de persoal de Novagalicia Banco está chamado a unha folga de 24 horas, medida de protesta contra os plans da entidade de despedir a 2.500 empregad@s. CIG afirma que o 90% das oficinas están a secundar o paro.

Esta cuarta feira non será o mundo do ensino o único en protagonizar unha folga. Tamén os e as traballadoras de NGB están convocados a unha protesta de 24 horas. Dende as organizacións sindicais subliñouse que "os paros parciais fixeron que a empresa movera posición, pero aínda estamos moi lonxe de conseguir salvar todos e cada un dos postos de traballo". Por iso animan a todo o persoal de NGB a secundar a folga. A CIG sinalou, xa nas primeiras horas da protesta, que pola volta do 90% das oficinas da entidade financeira secundan a folga contra o ERE. Na última xuntanza entre Novagalicia Banco e as organizacións sindicais deixou enriba da mesa unha proposta da patronal que abrangue todos os aspectos que presentou no Ministerio de Traballo: despedimentos, mobilidade, suspensións de contrato e modificacións substanciais das condicións laborais. A empresa propón, con carácter xeral, indemnizacións por despedimento de 28 días por ano traballado cun máximo 18 mensualidades. Para o persoal maior de 55 anos no 2013, a entidade cotizaría á Seguridade Social até os 61 anos (na súa proposta inicial era até os 63). Contraproposta sindical Por parte da representación sindical trasladouse unha proposta para evitar que se produzan despedimentos e garantir a viabilidade da entidade. As propostas inclúen que o reaxuste debería establecerse en 5 anos, cunha condición resolutoria para paralizar o proceso se se produce a poxa por parte do FROB. Todas as propostas sindicais teñen como fin reducir a cero os despedimentos. Así, as centrais tamén avogan por un reparto do traballo entre todo o cadro de persoal. ou ben un programa efectivo de recolocacións máis alá do mínimo legal.


Summary: A presidenta da Plataforma advirte á ministra Monserrat de que o nomeamento de González-Criado "sería un apoio político explícito" e pide que non se produza, cando menos, ata a fin das pescudas xudiciais DOCUMENTO | Carta da Plataforma de Afectados pola Hepatite C á ministra de Sanidade

DOCUMENTO | Carta da Plataforma de Afectados pola Hepatite C á ministra de Sanidade HEMEROTECA | O Ministerio de Sanidade ficha unha das responsables do Sergas imputada por homicidio no caso da hepatite O pasado 27 de marzo a Consellería de Sanidade deu en admitir que a subdirectora xeral de Farmacia, Carolina González-Criado, se dispuña a abandonar o Servizo Galego de Saúde "a petición propia" con rumbo ao Ministerio de Sanidade, "cedida para a realización dun estudo relacionado coa área farmacéutica". No entanto, fontes do departamento do Goberno central recoñeceron, como informou José Precedo para eldiario.es, que o destino final de González-Criado será ocupar a Subdirección Xeral de Calidade do Medicamento no propio Ministerio. O feito de que este movemento se produza mentres a directiva segue investigada por presunto homicidio imprudente na causa xudicial polo atraso de tratamentos de hepatite indignou a plataforma que representa os doentes, colectivo que tenta evitar que o nomeamento chegue a producirse. A Plataforma Galega de Afectados pola Hepatite C mantivo nas últimas semanas contactos cos grupos da oposición parlamentaria galega e tamén do Congreso coa intención de tentar incrementar a presión política sobre esta designación. En senllas xuntanzas cos responsables da área sanitaria de En Marea, PSdeG e BNG -Eva Solla, Julio Torrado e Montse Prado-, coas deputadas no Congreso Pilar Cancela (PSdeG) e Ángela Rodríguez (En Marea), así como co voceiro sanitario de Ciudadanos na Cámara Baixa, Francisco Igea, o colectivo reclamou "que adopten as medidas que estean ao seu alcance" para "evitar o nomeamento". Os partidos comprometeron iniciativas ao respecto mentres a Plataforma continúa a súa acción cunha carta dirixida á ministra de Sanidade, Dolors Montserrat. González-Criado está a ser investigada por presuntos delitos de prevaricación e homicidio imprudente "Os grupos parlamentarios cos que contactamos, claramente e sen excepcións, definiron como un escándalo e algo inadmisible a posibilidade de que a señora González-Criado sexa nomeada", afirma a presidenta da plataforma, Elena Rivas, quen asina a carta remitida a Montserrat. "Non podemos -di a misiva- máis que mostrar a nosa perplexidade", xa que ata agora responsable farmacéutica do Sergas "se atopa incursa" como investigada -antiga imputación- "no procedemento penal (...) por delitos de prevaricación en nove casos, posteriormente ampliados a 12", e por outros seis casos de presunto homicido imprudente". "A instrución dura xa dous anos" nos que os cargos investigados pediron o arquivo, mentres que o xuíz instrutor segue a acordar novas probas, resaltan. A presidenta da Plataforma advirte á ministra Monserrat de que o nomeamento "sería un apoio político explícito" e pide que non se produza, cando menos, ata a fin das pescudas xudiciais A propia plataforma, resalta Rivas, está persoada no procedmento como acusación popular e "ten a intención de solicitar a apertura de xuízo oral" en canto rematen as dilixencias pendentes nun proceso que, lembran, arrincou cunha denuncia da Fiscalía. "Quere isto dicir -advirten á ministra- que existe unha alta probabilidade de que nun prazo non moi afastado se poida acordar a apertura de xuízo". Neste contexto, resaltan, as persoas "prexudicadas" polo atraso dos tratamentos de hepatite séntense "doídas" por que González-Criado "se vexa promocionada profesionalmente". "Pregámoslle que reconsidere a decisión de calquera posible nomeamento ou designación da señora González-Criado para posto ou cargo ningún no seu Ministerio", cando menos "mentres non se conclúa a instrución xudicial en marcha", xa que o contrario "sería un apoio político explícito a quen presuntamente delinquiu no exercicio das súas funcións", conclúe a carta da Plataforma. "Dende o moemnto en que o xuíz ditou a apertura de dilixencias" o colectivo de afectados pediu a dimisión tanto de González-Criado como de Félix-Rubial, director xeral de Asistencia Sanitaria no momento dos feitos e actual xerente da área sanitaria de Vigo. A permanencia de ambos en postos públicos, afirma a presidenta da plataforma, é "intolerable" mentres o caso non quede aclarado.


Summary: Aconteceu no interior do CHUOU onde María Isabel Fuentes se atopaba ingresada após ser agredida, presuntamente, polo seu home no domicilio familiar.

Primeira muller asasinada na Galiza pola violencia machista no 2015. María Isabel Fuentes foi acoitelada polo que era o seu marido nunha habitación do Hospital de Ourense onde se atopaba ingresada desde o 3 de abril após ter sido agredida na súa morada. Veciña de Verín, María Isabel acabada de saír dun coma e foi asasinada, a coiteladas, por Aniceto Rodríguez. Segundo fontes da Garda Civil citadas polo diario La Región, a agresión sufrida por Fuentes na súa morada indiciaba ter sido un caso de violencia machista. Así as cousas, non se adoptaran medidas cautelares de protección polo que o seu marido puido entrar na habitación e matala. Desde o xulgado de Verín indican que non foi solicitada orde de protección cautelar ningunha embora a Garda Civil sospeitar dun caso de violencia machista Sen medidas de protección no hospital Segundo recolle a axencia de noticias Europa Press no xulgado de instrución nº1 de Verín, ao que se derivou o caso da agresión anterior, non se solicitaron medidas de protección cautelares malia que o instituto armado recoñeceu ter indicios de que se trataba dun caso de violencia machista. Neste senso, segundo fontes xudiciais teríase comunicado á Garda Civil que "se consideraba que debía vixiala" na habitación á que foi trasladada após saír da UCI que "extremase as precaucións" que considerase convenientes. Porén, nada se fixo. Desde o xulgado defenden as decisións adoptadas até o momento asegurando que a lexislación non permite limitar a liberdade básica dunha persoa --de movemento-- por "sospeitas" e sen probas. Após o feminicidio Aniceto Rodríguez tentou suicidarse co mesmo coitelo co que asasinou a que fora a súa compañeira. O instituto armado mantén as pesquisas abertas, din. O pasado ano na Galiza foron asasinadas 7 mulleres pola violencia machista. Concentracións Desde a Marcha Mundial das Mulleres convocan senllas concentracións o sábado 9 de maio ás 20h en: Ourense. Acarón da estatua da castañeira. Subdelegación do Goberno. Vigo. Perante o Museo MARCO. Ferrol. Praza do Concello. Compostela. Porta do Camiño. Pontevedra. Praza 8 de marzo. A Mariña. Fronte a Casa do Concello de Foz. Aliás, terán lugar mobilizacións na segunda feira noutras vilas e cidades do país, como A Coruña, que será no Obelisco (20h).


Summary: Os irmáns Chamosa parten como favoritos nesta proba.

Esta fin de semana as pistas do Centro Galego de Tecnificación de Pontevedra serán a sede do Campionato da Galiza de Marcha en Pista, onde preto dun cento de marchadores e marchadoras acudirán para loitar a partir das 9.45 horas polos postos de podio desta edición, que será retransmitida e comentada ao vivo a través da canle de Youtube da FGA. As medidas de seguridade marcarán, como vén sendo habitual en todos os deportes, o desenvolvemento dun certame no que destaca a presenza de Antía Chamosa, vixente campioa de España absoluta, que participará na proba dos 5.000 metros marcha. A deportista da Gimnástica intentará sumar o seu sexto título galego da modalidade, co que empataría así a triunfos cos acadados no seu día por Eva Iglesias. Nos homes, o seu irmán Daniel Chamosa, tamén atleta da Gimnástica, parte de igual modo como favorito para sumar o que sería o seu quinto título de campión da Galiza, que de conseguilo deixaríao a tan só un triunfo dos seis de Jorge Ignacio Silva. Nesta mesma categoría cómpre salientar a participación do Subcampión mundial e campión europeo Máster, Iván Morais, do Marineda, quen xa coñece o que é gañar un Galego grazas ao seu triunfo no ano 2018 en Narón. E, por outra banda, ademais da absoluta competirase tamén nas categorías Sub-12, Sub-14, Sub-16, Sub-18, Sub-20, Máster 40 e Máster 45. En memoria de Llopart e Mariano Castiñeira Durante o momento da saída da proba absoluta masculina gardarase un minuto de silencio en recoñecemento do que fora primeiro medallista olímpico do atletismo estatal e precursor da marcha, Jordi Llopart, recentemente falecido. Este atleta estivo moi ligado á marcha galega a través do seu apoio a diversos proxectos atléticos, entre os que cabe destacar a do Gran Premio Internacional Cantóns de Marcha Atlética-Sergio Vázquez. Tamén esta mesma semana se produciu o falecemento do adestrador lucense Mariano Castiñeira, que será igualmente lembrado nesta primeira proba oficial desde o seu pasamento "á espera de poder organizar no Concello de Lugo un acto acorde a súa importancia e relevancia", segundo afirmaron fontes da Federación Galega de Atletismo.


Summary: O Ministerio de Defensa ruso inicia unha investigación para verificar se Abu Bakr al Bagdadi foi eliminado nun ataque aéreo nas aforas de Al Raqa.

O líder do Daesh (Estado Islámico), Abu Bakr al Bagdadi, podería estar morto como consecuencia dun ataque da aviación rusa ás aforas da localidade siria de Al Raqa, segundo vén de anunciar o Ministerio de Defensa ruso. "Segundo informacións que recibimos por varias canles, o líder do Daesh, Abu Bakr al Bagdadi, atopábase na xuntanza con xefes de Estado Islámico" atacada pola aviación rusa e "foi aniquilado polo ataque" dos avións Su-35 e Su-34, citado por medios locais. A información é avanzada pola axencia rusa RIA e citada por Reuters e a BBC mais non ten confirmación oficial. Non é a primeira vez que se anuncia a morte do líder do Daesh e até o de agora sempre acabaron sendo erradas.


Summary: Cando a cifra de persoas mortas polos bombardeos roza os 100 (22 delas, crianzas), o representante israelí na ONU apunta a que son instruídos por Hamás para ser escudos humanos.

A cifra de persoas mortas durante os catro días de incesantes bombardeos, desde aire e mar, do Exército israelí sobre Gaza vanse achegando ao centenar. Segundo a última cifra dada polo Ministerio de Sanidade da Franxa, son 90 as persoas falecidas, entre elas máis dunha vintena de crianzas. @s ferid@s rozan @s 700 e os desprazados son milleiros. Para o goberno israelí, porén, eles non teñen responsabilidade algunha sobre estas vítimas. A aviación israelí bombardeou un 'chiringuito' de praia onde palestinos estaban a ver o Arxentina-Holanda. Matou a 9 persoas O embaixador israelí perante a ONU, Ron Prosor, asegurou que o Exército toma todas as medidas necesarias para evitar que as súas accións 'afecten a civís'. Afirmou que "o Exército advirte os palestinos de Gaza dos bombardeos inminentes. Mais Hamás instrúe a estes civís para que suban aos tellados e sexan escudos humanos.Cometen un duplo crime: atacar a civís siraelís mentres se agochan tras civís palestinos". Riyad Mansur, embaixador palestino perante a ONU, citou as Convencións de Xenebra para lembrar á comunidade internacional que teñen a "obriga" de protexer os civís palestinos. Ademais, anunciou que o presidente da Autoridade Palestina, Mahmud Abbas, solicitou ao goberno de Suíza (estado depositario deses Convenios) que convoque unha xuntanza sobre a protección de civís en tempos de guerra.


Seguimos co confinamento. Só levamos tres días. E o que nos queda. Ás oito saímos polas xanelas para aplaudir ás profesionais sanitarias. Ese foi o único contacto co mundo exterior. Toda esta experiencia era difícil de prever. Quen podería imaxinarse que iamos vivir algo así?Está a emerxer unha nova sociabilidade a distancia na que moita xente se sentía moi confortable xa. Esta crise vai reforzar aínda máis o imperio das novas tecnoloxías como eixos centrais da vida económica, social e culturalSe mergullo un pouco na miña memoria, vénme á mente aquela frase de que "Napoleón estivo confinado en Santa Helena". Confinarse significa apartarse do mundo. É a mesma filosofía de Ich bin der Welt abhanden gekommen, a célebre canción dos Rückert Lieder de Gustav Mahler. Cheguei a ser un estraño para o mundo; vivo apartado del.Aquí estamos a ser todas estrañas para todas. Está a emerxer unha nova sociabilidade a distancia na que moita xente se sentía moi confortable xa. Esta crise vai reforzar aínda máis o imperio das novas tecnoloxías como eixos centrais da vida económica, social e cultural, cando xa levamos vivida a quinta parte do século XXI. Se un ten a sorte de librarse do coronavirus, este confinamento non ten nada que ver con aquel famoso de Newton que sempre se pon como exemplo, no século XVII. Ou co confinamento do Decamerón. Isto é un ciberconfinamiento. Outra cousa moi diferente. Un confinamento a todo trapo, con wifi e todo un mundo audiovisual á carta ao noso dispor.Ademais do terrible impacto sobre a saúde de moitos miles de persoas, a crise vai ter unhas consecuencias catastróficas para a economía. Expedientes temporais (e non temporais) de regulación de emprego, perdas millonarias para autónomos e todo tipo de empresas e… quen sabe o que nos deparará o futuro. Se cadra como resultado de todo isto dámosnos conta de que non se necesitan tantos postos de traballo presenciais. Moitísima xente está lanzándose estes días a comprar por internet, cando nunca o facía, e comproba que é máis fácil do que pensaba.Pode ser que unha vez que termine a crise a xente estea tan exhausta economicamente que descenda o consumo. Pode ser que se viaxe moito menos. Pode ser que aprendamos que se pode ser feliz sen tanto aspavento, sen tanta compulsión por facer cousas cada vez máis extravagantes, por ir aos lugares máis afastados, por vivir a experiencia máis freak.Podemos ir cara a un escenario de postcapitalismo social ou algo así. Veremos. O que si está claro é que esta coroa-crise marcará un antes e un despoisPode ser que o sistema capitalista teña que ser repensado de arriba a abaixo e que nos vaiamos a un novo New Deal. Pode ser que os laboristas gañen non sei cantas eleccións seguidas, como sucedeu no Reino Unido despois da Segunda Guerra Mundial. Todo pode ser posible. Ídolos máis grandes caeron. O capitalismo neoliberal xa estaba moi tocado; isto pode ser a puntilla definitiva.Ao final, aos ricos interésalles que os menos ricos teñan emprego e saúde. Se non hai liquidez económica, o capitalismo (que se basea no consumo e na circulación de diñeiro) non funciona. Se non hai saúde, os virus van alcanzar a toda a poboación. Non distinguen de nacionalidade, de condición social, de nivel de estudos nin de nada. A ninguén lle convén que unha parte da sociedade sexa vulnerable. Podemos ir cara a un escenario de postcapitalismo social ou algo así. Veremos. Tampouco hai que ter moita confianza nos grandes líderes mundiais que xestionan o cotarro. O que si está claro é que esta coroa-crise marcará un antes e un despois.


Summary: Ao BNG non lle vale o "reprogramamento" anunciado pola Xerencia do Sergas para o traslado ao novo hospital de Vigo. Diante da "falta de garantías sanitarias básicas", a organización nacionalista reclama a "paralización total" da derivación da actividade ao novo centro.

Dada a grave situación que atravesa o novo hospital de Vigo, denunciada por pacientes e por profesionais, o BNG convocou unha rolda de prensa de urxencia para reclamar a "paralización total" dos traslados. A organización nacionalista, que aludiu á "falta de garantías sanitarias" básicas, puxo de manifesto a "alarma" e o "caos" provocados polo "proxecto estrela de Feijóo" para Vigo. O BNG emprazou o presidente da Xunta a explicar na cidade olívica "que está pasando co hospital e coas citas coas axendas fechadas en moitas especialidades". Nesta rolda de prensa, na que participaron as parlamentares Carme Adán, Montse Prado e Daniel Rodas e o responsábel local da organización, Henrique Viéitez, presentáronse dúas proposicións de lei nas que se reclama "garantir que o novo hospital de Vigo teña unhas mínimas condicións para as persoas doentes" e "responsabilidades ao Partido Popular". Alén de esixir a paralización total do proceso de traslado ao novo hospital mentres non se resolvan todas as deficiencias detectadas e se garanta a seguridade e a calidade asistencial, o BNG reclama que se habilite un servizo de aparcadoiro gratuíto, que non se lles cobre ás persoas doentes por accederen a TV ou internet e a posta en marcha dun plan de transporte público e intermodal para toda a área sanitaria. O traslado ao hospital representou "unha temeridade" a xuízo do BNG O BNG expuxo na rolda de prensa que a paralización do traslado "confirma que son clamorosas as deficiencias do hospital e que houbo unha total falla de control e de planificación da obra". Amais de cualificar de "imprudente" comezar co traslado cunha obra sen rematar e sen contar co persoal sanitario, as nacionalistas cualificaron de "temeridade" a apertura do centro hospitalario. A organización nacionalista, que pregunta se as deficiencias detectadas se deben ao aforro de material, salientou que "todos os problemas confirman o tremendamente prexudicial que ía ser para a sanidade o proceso de privatización que promove o PP". De aí que o Bloque esixa a depuración de todas as responsabilidades políticas, comezando pola dimisión da conselleira de Sanidade e do Xerente. Tamén reclamou o BNG que Feijóo compareza de inmediato no Parlamento para dar explicacións. O Bloque aproveitou a rolda de prensa para lembrar a manifestación convocada para esta quinta feira (3 de setembro) pola Xunta de Persoal do CHUVI. O PSOE esixe responsabilidades políticas Tamén hoxe, a través dun comunicado, o PSOE esixiulle a Feijóo que adopte "de forma inmediata responsabilidades políticas" logo da "irresponsabilidade sen procedentes" e do "caos" causado por unha concelleira "con incompetencia probada".


Summary: O acordo rubricado por Pedro Sánchez e Pablo Iglesias para gobernaren en coalición contempla o estatuto da industria electrointensiva que reclama o persoal de Alcoa, plans "de acción urxente" para comarcas afectadas por peches como o de Endesa nas Pontes e a "recuperación inmediata" do Pazo de Meirás

Socialdemocracia de máis ou menos amplo espectro para unha lexislatura na que cada medida que precise o apoio do Congreso dos Deputados, a comezar polos Orzamentos, será necesariamente un traballo de ourivaría parlamentaria. Na xornada en que a Avogacía do Estado fixo pública a súa posición sobre a inmunidade de Oriol Junqueras, aspecto clave para a eventual abstención de Esquerra Republicana de Catalunya na investidura de Pedro Sánchez, o líder do PSOE e mais o de Unidas Podemos, Pablo Iglesias, puxeron en escena unha aceleración do proceso para tentaren acadar o seu Goberno de coalición, poñendo letra á música do acordo que avanzaran tras as eleccións do 10 de novembro.Horas despois de que o propio Sánchez asinase o transcendental apoio do PNV á súa investidura, politicamente moito máis relevante que o peso numérico dos 6 escanos jeltzales, ambos dirixentes xuntáronse ante as cámaras para presentaren os grandes trazos do programa do que denominan Coalición progresista. Fixérono nun acto celebrado en Madrid con acceso restrinxido para os medios de comunicación, o que suscitou protestas entre os xornalistas presentes por mor da imposibilidade de formular preguntas.As subas no IRPF chegarían para rendas superiores a 130.000 e 300.000 euros, segundo o documento asinado por PSOE e Unidas PodemosÉ un documento de cincuenta páxinas no que PSOE e Unidas Podemos puxeron o acento no eido social. Fano mediante o anuncio de medidas novas como unha suba de impostos ás rendas máis altas. Concretamente, dous puntos máis no IRPF para rendas superiores a 130.000 euros e "catro puntos para a parte que exceda os 300.000 euros". Pero tamén prometendo a derrogación de diversos recortes da etapa de Rajoy, tanto no ámbito máis material como no vinculado a dereitos e liberdades cidadás.No caso galego, o pacto bosquexa medidas para algúns dos asuntos que veñen ocupando a axenda pública do país nos últimos meses. Así, aseguran estar en disposición de "completar" a "aprobación do Estatuto do consumidor electrointensivo" que reclama o persoal de factorías como a de Alcoa en San Cibrao e de aprobaren "plans de acción urxente para as comarcas afectadas polo peche de centrais de carbón como a das Pontes. Asemade, aseguran estar en condicións de prometeren a "recuperación inmediata" do Pazo de Meirás, actualmente inmerso no proceso xudicial para tentar botar del aos herdeiros de Franco.Reversión dos recortes sociais: da reforma laboral e educativa á 'lei mordaza'A reversión dos recortes sociais da etapa de goberno do PP está encabezada polo anuncio do que ambas formacións denominan "derrogación da reforma laboral" do ano 2012" mediante a aprobación dun novo Estatuto dos Traballadores. Entre as medidas que avanzan destaca a supresión "da posibilidade de despedimento por absentismo causado por baixas por enfermidade", recentemente avalado polo Constitucional, derrogar "as limitacións ao ámbito temporal dos convenios colectivos" ou limitar "a contratación e a subcontratación laboral".No ámbito laboral destacan promesas como eliminar os despedimentos 'por enfermar' ou novas subas do salario mínimoTamén no eido laboral, o pacto refírese a novas subas do salario mínimo interprofesional "ata acadar progresivamente o 60% do salario medio en España, tal e como recomenda a Carta Social Europea", o que implicaría roldar os 1.200 euros mensuais ao final da lexislatura. Non obstante, a "base para a proposta do Goberno", din, será "a mesa do diálogo social" con patronal e sindicatos. Na liña do proposto por ambos partidos en campaña, aseguran, pretenden "seguir impulsando a equiparación dos permisos de paternidade e maternidade iguais e intransferibles" ata 16 semanas en 2021 e "incentivar a titularidade compartida das explotacións agrarias" entre homes e mulleres.A fin da 'lei Wert' implicará o veto ás subvencións para os colexios que segregan nenos e nenas e que "a materia de relixión sexa voluntaria", sen nota "computable a efectos académicos"No ámbito educativo, o documento asinado contempla abertamente a "derrogación da LOMCE", a lei educativa coñecida como Lei Wert, e substituíla por "unha lei básica de educación". Entre as novidades, o pacto resalta o veto "á segregación educativa por razón de sexo nos centros sostidos con fondos públicos", o que no caso galego impediría á Xunta renovar os concertos con cinco centros segregacionistas, blindados ata 2023 segundo a orde máis recente. Ademais, afirman, "a materia de relixión será de carácter voluntario para os estudantes, sen que haxa unha materia alternativa nin a nota sexa computable a efectos académicos".No que atinxe a "dereitos e liberdades civís", PSOE e Unidas Podemos din proporse a aprobación "dunha nova lei de seguridade cidadá" que substitúa á coñecida como lei mordaza, en vigor dende 2015. Trátase, afirman, de "garantir o dereito á liberdade de expresión e reunión pacífica" na "maior brevidade". "En particular", avanzan, prevén unha nova "regulamentación do dereito de reunión" e a "derrogación do artigo 315.3 do Código Penal" que establece o delito de coaccións na folga e que a Fiscalía invocou nos últimos anos para solicitar anos de cárcere para traballadores e sindicalistas.Igualdade, eutanasia e vivendaSen saír do apartado social, pero con conexións tamén económicas e sanitarias, o pacto asinado por Sánchez e Iglesias tamén inclúe a prometida lei de eutanasia e a "lei de dereitos e garantías da dignidade da persoa ante o proceso do final da súa vida". Do mesmo xeito, alén das referencias aos permisos de maternidade e paternidade, no apartado das "políticas feministas" PSOE e Unidas Podemos prevén "desenvolver todas as medidas pendentes do Pacto de Estado contra a Violencia de Xénero", a comezar por "incorporar ao noso ordenamento o disposto no Convenio de Istambul", o cal contempla, por exemplo, computar como vítimas das agresións de xénero ás mulleres que as sofren fóra do ámbito da parella.PSOE e Unidas Podemos prevén "desenvolver todas as medidas do pacto de Estado contra a violencia de xénero"No eido da vivenda, ambos partidos din prever "medidas normativas necesarias para poñer teito ás subidas de prezos do alugueiro en determinadas zonas de mercado tensionado" tomando como base un "sistema de referencia de prezos do alugueiro" que semella, así e todo, encamiñado fundamentalmente a grandes cidades com Madrid e Barcelona. Si podería ter máis impacto en Galicia a medida referida ao alugueiro turístico, ámbito para o que prometen "impulsar reformas normativas que permitan que as comunidades de propietarios poidan prohibir o exercicio da actividade do alugueiro turístico ou fixar determinadas condicións" para admitilo.Repercusións galegas: As Pontes, San Cibrao, Meirás (e voto emigrante)No caso de que o Goberno de coalición bote a andar e as súas medidas comecen a despregarse, cabería agardar que algunhas das primeiras repercusións do pacto en Galicia pasen polas Pontes, San Cibrao e Meirás. Así, no marco das medidas para frear o cambio climático, PSOE e Unidas Podemos prevén os devanditos "plans de acción urxente" para contornas afectadas por peches como o da térmica de carbón das Pontes. Entre as medidas, aseguran, estarán "o desenvolvemento e investimento en innovación e tecnoloxías verdes" e proxectos de "formación" que "aseguren novas oportunidade de emprego nas comarcas afectadas.O acordo de coalición promete "completar a aprobación do Estatuto do consumidor electrointensivo" que reclama o persoal de Alcoa en San CibraoSen saír do eido industrial, a Coalición progresista di estar disposta a "completar a aprobación do Estatuto do consumidor electrointensivo" polo que agarda o persoal de Alcoa na Mariña, entre outras industrias. O obxectivo, afirman, será "potenciar a competitividade e a eficiencia das empresas con altos custos enerxéticos", que gozarán de "compensacións e exencións" a cambio de que "melloren a súa eficiencia enerxética e manteñan e xeren emprego"."Auditaremos os bens espoliados polo franquismo (...), como a recuperación inmediata do Pazo de Meirás"No apartado de memoria histórica contido no programa figura unha referencia explícita ao Pazo de Meirás, para o que comprometen "recuperación inmediata". Alén desta propiedade en concreto, din, "auditaremos os bens espoliados polo franquismo para devolvelos aos seus lexítimos titulares" e "declararemos nulas as condenas e sancións de tribunais, xurados e outros órganos" da ditadura "por motivos políticos, ideolóxicos, de creanza ou de orientación sexual, identidade ou expresión de xénero.Tamén tería especial repercusión en Galicia a aplicación literal dunha das promesas do pacto para a reforma do sistema electoral. "Eliminaremos o voto rogado", di o documento, o que de ser cumprido sen un novo sistema de control adicional implicaría, no caso galego, o regreso á entrada no xogo electoral de importantes continxentes do coñecido como voto emigrante sen apenas control de identidade. Esta promesa, unida á do "recoñecemento da nacionalidade española ás persoas descendentes de proxenitores españois nados no estranxeiro en calquera momento" elevaría o censo de 'residentes ausentes' nas circunscricións galegas por riba do medio millón de persoas.


Durante catro anos fun a concelleira da área de Igualdade do Concello de Vigo, un tempo no que tiven a responsabilidade de desenvolver accións políticas destinadas a mellorar as condicións de vida das mulleres, vítimas aínda de fondas discriminacións, e a concienciar á sociedade en xeral da necesidade de traballar pola igualdade entre mulleres e homes e contra a violencia de xénero. Faríao mellor ou peor, con erros e con acertos, pero cando oin unha concelleira do PP resumir o traballo realizado polo departamento de Igualdade en todos eses anos a unha acción que se desenvolveu ao longo de 4 horas (non 4 anos) quedei realmente sorprendida e me deu por pensar na importancia dos símbolos para reducir as diferenzas ideolóxicas a estereotipos, inservibles para mudar o mundo, con toda a intención. Esta concelleira, unha muller da miña idade, espetoume nun pleno que sería lembrada como "a concelleira do tuppersex" porque a Concellería organizara un tuppersex en 2008 Esta concelleira, unha muller da miña idade, espetoume nun pleno que sería lembrada como "a concelleira do tuppersex" porque a Concellería organizara un tuppersex en 2008, cando aínda non eran unha práctica tan habitual como hoxe, polo menos na nosa cidade. A partir de aí si houbo moitas mulleres que se animaron a organizalos e logo xa se apuntaron mesmo as sex-shops máis tradicionais e masculinas da cidade a ofrecer produtos e actividades dirixidas a mulleres. Teño que recoñecer, confeso, que o primeiro que pensei foi "mágoa que ti non participaras" pero non por nada, simplemente porque estou convencida de que gozar do sexo de maneira sa nos fai moito máis seguras de nós mesmas, máis felices e mellora todas as nosas capacidades para relacionarnos co mundo, incluída a política. Pareceume unha mágoa que unha muller nova non sexa quen de valorar as vantaxes que pode tirar de determinadas actividades para si mesma e para o seu contorno por pura represión Non pensaba en cantidade, pensaba en calidade e pareceume unha mágoa que unha muller nova non sexa quen de valorar as vantaxes que pode tirar de determinadas actividades para si mesma e para o seu contorno por pura represión. Por suposto, a pesares desa frase recorrente nos programas-lixo de televisión que pretenden ser estudos sociolóxicos, eu non digo sempre o que penso, intento dicir o que sexa oportuno, o que sirva para algo, o que resulte construtivo e positivo e como, por sorte, o pensamento está nunha caixiña que podemos abrir o manter pechada a vontade, non lle dixen nada pero si sei que non fun a única que o pensou. Precisamos máis tuppersex e menos sombras de Grey Logo pensei na famosa historia do estudo de Bibiana Aído do mapa do clítoris e reparei na obsesión que ten o PP co sexo, ou máis ben coa represión da sexualidade das mulleres, unha mágoa que non persigan con tanto afán a sexualidade dos curas pederastas, gañaríamos todo o mundo ben máis. Pero, ao final todo se reduce a boas e malas mulleres, a reivindicacións de dereitos cualificadas de despropósitos inmorais. Aínda menos mal que non criticou, co seu dedo acusador, que cando presentei esta actividade me fixen fotos con dildos e vibradores embarazada de 7 meses, que vergonza! Para as mamás seica xa hai agora outras ofertas. O puritanismo e a tutela das mulleres como menores de idade ás que hai que dicir o que está ben e o que está mal segue a aprisionarnos en estereotipos que son como xustillos demasiado apertados cortándonos a respiración. Precisamos ideoloxía liberadora, non moral represora, recoñecernos unhas ás outras e respectarnos para rachar coas nefastas barreiras que nos colocan no bando das boas ou das malas. Precisamos máis tuppersex e menos sombras de Grey.


Summary: Os cataláns dispuxeron de 15 minutos para reclamar o rexeitamento do suplicatorio

O ex presidente da Generalitat e eurodeputado por Junts per Cataluya (JxCAT) Carles Puigdemont compareceu esta quinta feira a porta fechada ante a comisión do Parlamento europeo. O comité debe decidir sobre o suplicatorio que o Tribunal Supremo español solicitou para que se levantase a inmunidade do ex presidente así como tamén dos ex conllers e eurodeputados Toni Comín e Clara Ponsatí, que tamén compareceron onte. A comisión sobre os Asuntos Xurídicos da Eurocámara (Juri) examinou os expedientes dos tres eurodeputados por separado, onde Puigdemont foi o primeiro en comparecer, seguido de Comín e por última, Ponsatí. As audiencias estaban compostas por unha exposición de 15 minutos máximo na que os políticos expuxeron os seus argumentos, seguida dunha ronda de cuestións dos eurodeputados que forman a comisión Juri. Tras este intercambio os cataláns tiveron que deixar cadansúa sesión para que a comisión continuase una discusión a porta fechada sobre o seu expediente. Após este debate o relator será o encargado de redactar o informe que propoña a posición da Eurocámara, texto que será sometido primeiro ao voto da comisión e despois a pleno. Trátase, nesta ocasión, do conservador búlgaro Angel Dzhambazki, que comparte grupo (Conservadores e Reformistas Europeos) coa delegación de Vox e cos flamencos de Nova Alianza Flamenca (N-VA). Para levar a cabo todo este proceso, precísanse entre catro e seis meses de traballo, polo que é pouco probábel que a Eurocámara poida responder aos suplicatorios antes dos meses de marzo ou abril. Cinco de 55 O regulamento da Eurocámara permite rexeitar un suplicatorio se está motivado por opinións ou votos do eurodeputado no exercicio das súas funcións e tamén se se dá un caso de fumus persecutionis, é dicir, cando se conclúe que a intención da petición é "prexudicar a actividade política dun deputado e, en consecuencia, a independencia da institución". O Parlamento europeo recibiu ao longo da pasada lexislatura 55 suplicatorios de autoridades xudiciais dos Estados membros, solicitando que se levantase a inmunidade dalgún dos seus deputados e soamente rexeitou suspender esta protección en cinco dos casos. A inmunidade parlamentaria garante que un eurodeputado non sexa obxecto de persecución política.


Summary: Alén dos xestos, o primeiro Consello serviu para dar luz verde á suba das pensións nun 0,9%, o incremento previsto para o IPC, medida que o Goberno en funcións adiara e o PP sinalara como unha "conxelación". Nunha carta aos ministros e ministras, Sánchez ínstaos a exerceren como un "Goberno de acción" marcado pola súa "unidade"

O que dende 2015 fora presentado como un acordo imposible materializouse de vez este martes, 14 de xaneiro de 2020, no madrileño Palacio de La Moncloa. O Goberno do PSOE e Unidas Podemos celebrou o seu primeiro Consello e na cabeceira da mesa sentou Pedro Sánchez flanqueado por Carmen Calvo, vicepresidenta primeira, e Pablo Iglesias, vicepresidente segundo. Alén dos xestos, o primeiro Consello serviu para dar luz verde á suba das pensións nun 0,9%, o incremento previsto para o IPC, medida que o Goberno en funcións adiara e o PP sinalara como unha "conxelación"Tras o ritual da chegada con cadansúas carteiras e a foto de familia, ministras e ministros de ambas formacións tiveron a primeira xuntanza do máximo órgano do Executivo estatal, que de agora en diante se reunirá os martes e non os venres, segundo confirmou despois Sánchez en rolda de prensa. Todos os membros do Consello recibiron unha carta do presidente socialista, que os animou a poñerse "mans á obra, sen tempo que perder" e a teren en conta que "o goberno de coalición do Partido Socialista e de Unidas Podemos é xa o Goberno progresista de España" que nace "cun propósito firme de unidade", subliña.Alén dos xestos, o primeiro Consello serviu para dar luz verde á suba xeral do 0,9% das pensións de xubilación, isto é, a previsión de IPC ao peche do ano, como comunicou Sánchez en rolda de prensa e recolle eldiario.es. Aínda que o incremento tardará un pouco en plasmarse nas contas bancarias dos pensionistas, aplicarase con efectos retroactivos desde o 1 de xaneiro. Dende finais de ano o PP en xeral e o PP galego en particular teimaran en que o Goberno do PSOE "conxelara" as pensións porque adiara a suba ata deixar de estar en funcións.Agora as dúbidas pasan por concretar cal será o aumento das pensións máis baixas para este exercicio, que Sánchez non concretou na súa comparecenciaPedro Sánchez precisa que, "como ocorreu na súa pasada lexislatura", a medida aprobada este martes para a peboación pensionista inclúe un compromiso adicional: se finalmente a inflación é superior ao 0,9%, os pensionistas recibirán a diferenza nun único pago "antes do mes de abril" co axuste para que non perdan poder adquisitivo. Este pago é o que se coñece popularmente como "a paguiña", que se aplicou este 2019 e supuxo de media uns 13 euros máis na nómina dos pensionistas.Unha vez aprobada por decreto esta suba, agora as dúbidas pasan por concretar cal será o aumento das pensións máis baixas para este exercicio, ao que non se referiu Sánchez na súa comparecencia. O ano pasado, as pensións incrementáronse de maneira xeral nun 1,6% (1,7% finalmente co devandito axuste da paguiña), mentres que as mínimas e non contributivas ascenderon un 3%.Medidas coma esta, de corte social, estarán xunto ao diálogo con Catalunya encabezando a axenda do novo Goberno. No que atinxe a esa axenda social, Sánchez eludiu a preguntas da prensa concretar un calendario preciso de aprobación. "Paso a paso", foi a súa resposta á pregunta de cal é o plan do Executivo respecto dalgunhas das iniciativas que estableceu como prioridades, como a suba do Salario Mínimo Interprofesional -do que dependerá o incremento das pensións máis baixas-, a Conferencia de Presidentes, ou a presentación do teito de gasto, que Sánchez pretendía levar ao Parlamento en xaneiro, informa eldiario.es.Algunhas destas medidas dependen da aprobación duns Orzamentos Xerais do Estado para os que tampouco quixo fixar unha data. En calquera caso, ese documento orzamentario será clave para que a lexislatura dure catro anos. Ou, como ilustrou o líder socialista, "1400 días". "Evidentemente un dos obxectivos do Goberno son os orzamentos sociais", dixo, nun contexto no que, afirma, quere cumprir cos obxectivos de estabilidade orzamentaria fixados pola UE, pero previa renegociación do 1,7% fixado como marxe de déficit.


Summary: Despois de que o Goberno vasco conseguira manter a súa capacidade para determinar a presenza do euskera no ensino, as ANPAS esixen unha negociación similar por parte da Xunta.

O Goberno vasco defendeu as súas competencias á hora de preservar a presenza do euskera no ensino e non aplicará a LOMCE nesa materia segundo se fixo público nos derradeiros días, modelo que as ANPAS galegas reclaman tamén para Galiza polo que solicitan á Xunta que asegure un acordo similar. "Que sexa dende aquí dende onde se lexisle o desenvolvemento dunha norma axeitada á nosa realidade, respectuosa e potenciadora da nosa lingua e da nosa cultura, e que recupere valores democráticos no funcionamento dos centros escolares permanecéndonos ás familias na presenza que ata o de agora tiñamos", sinalan no comunicado no que lamentan a deixación de funcións da Xunta na materia. "E logo nós?" O acordo entre o Goberno español e o Goberno vasco polo que se acorda o dereito a regular o ensino da propia lingua como competencia da administración educativa vasca sen interferencia estatal fai que desde as ANPAS se pregunten: " desacougante desta noticia é a pregunta que nos facemos os galegos: E logo nós ?", cuestión para a que a propia entidade ofrece unha longa resposta: "Mirando cara a outro lado; deixando esvaerse entre os dedos toda a nosa capacidade legal, cun goberno que segue a non crer nun ensino galego e para os galegos, cuns dirixentes que fan seguidismo absoluto do que se fala na Administración Xeral do Estado; cunha normativa que quere ter como mérito o de ser idéntica á que se poida elaborar no outro extremo da península, e coa consolidación dun ataque á nosa lingua que ven dende o mesmo momento no que o actual goberno galego gañou as eleccións e pretendeu implantar aquel modelo "plurilingüista" que logo deitaron sentenzas e costumes". Lembran tamén que o acordo recoñece que o País Vasco poderá ter Consellos Escolares "democráticos" que determinarán a presenza das familias na toma de decisións no ensino "mentres que nós non temos ningunha noticia de que o noso goberno galego teña a intención de recoñecer, e lexislar en consecuencia, que as familias somos parte intocable da realidade educativa, e que a nosa presenza é tan necesaria e tan imprescindible como a da administración, o profesorado ou o alumnado", denuncian.


Summary: Os transportistas prepáranse para parar no mes de xullo. Mentres a entidade convócante das protestas de marzo chama aos seus socios a unha asemblea o 27 de xuño para tomar unha posición ao respecto, outros colectivos perfilan a súa posición. O paro do transporte por estradas pode ir acompañado do amarre da flota.

As axudas outorgadas polo Goberno do Estado para minguar a suba dos carburantes non deron os resultados agardados. A día de hoxe, os transportistas galegos están pagando xa por enriba dos prezos de marzo os seus combustíbeis. A situación repítese na pesca con ducias de embarcacións paradas na costa galega, cuxos custos de produción se sitúan por encima do recadado pola venda de peixe. As organizacións de transportistas manteñen posicións diverxentes sobre o paro. Así, o secretario xeral da Federación Galega de Transporte de Mercadorías ( Fegatramer), Carlos García Cumplido, avisa de que "sería un erro" volver ao bloqueo. A entidade, que é maioritaria no Comité Galego de Transportes na Galiza e aglutina a 40% do sector de mercadorías no país, non apoiou o paro de dúas semanas que se produciu o pasado mes de marzo. "Ante esta situación, calquera cousa pode pasar" A secretaria xeral da Asociación Empresarial de Transporte de Mercadorías por Estrada da Galiza (Apetamcor), Miriam Otero, a principal asociación que apoiou os paros de marzo, apunta que aínda non poden valorar se apoiarán novas protestas, pero deixa claro que, "ante esta situación, calquera cousa pode pasar". O colectivo urxe ao Goberno do Estado novas medidas para atallar esta escalada de prezos senón considera moi complicado evitar a volta aos bloqueos. En todo caso, deixan en man da súa asemblea de asociados decidir a posición a manter en relación co paro. O presidente Asociación Empresarial Transportes Río Miño (Aetram) en Lugo, Diego Arias, asegura que "agora mesmo é inviábel traballar", nunha semana onde o litro de gasóleo superou os dous euros de forma xeneralizada nas gasolineiras galegas. A situación é "moi complicada" As entidades que discrepan sobre a eficacia do paro coinciden en que a situación é insostíbel. Así, García Cumplido indica que a situación é "moi complicada", posto que a bonificación de 20 céntimos por litro "non provocou o efecto previsto", dado que foi "absorbida polo incremento" de prezos que se produciu. O voceiro da principal patronal do transporte sinala que o paro de marzo "non achega nada" e por iso entendede que adoptar as mesmas medidas en xullo "veriámolo totalmente fóra de lugar". A secretaria xeral de Apetamcor, Miriam Otero, incide en que se vive unha "grande incerteza e volatilidade", polo que "ante esta situación calquera cousa pode pasar". "O Goberno do Estado ten que tomar medidas pero xa, non queda outra", conclúe Otero.


Summary: O candidato do BNG, Francisco Jorquera, moveuse co estudantado. Fixo parte da protesta que percorreu as rúas da Coruña e chamou á mocidade a votar "por unha forza que será insumisa cos recortes" para poder "vivir e traballar dignamente" na Galiza

O panorama repetiuse máis unha vez. Centros de ensino vacío e milleiros de estudantes reclamando nas rúas o dereito a un ensino público, gratuito e en galego. Unha xornada de folga convocada nun primeiro momento por Comités e Galiza Nova, que foi apoiada por outras organizacións como CIG-Ensino, Plataforma galega en defensa do ensino público, Liga estudantil e Agir, preto 10 mil persoas secundaron as 23 mobilizacións marcadas nas principais cidades e vilas do país para berrar en contra dos recortes e das políticas de agresión á educación aplicadas polo PP tanto na Xunta como no goberno español. O primeiro paso dérao o alumnado galego hai unha semana, o 11 de outubro, cadrando co Día internacional de loita estudantil, unha xornada en que miles de persoas se botaron ás rúas para denunciar os recortes na educación e a xestión do goberno de Feijóo nestes tres anos de lexislatura, evidenciando a dependencia de Madrid ao non desenvolver Jesús Vázquez unhas competencias que están practicamente transferidas na súa totalidade. Jorquera móvese co estudantado na Coruña O candidato do BNG á presidencia da Xunta, Francisco Jorquera, fixo parte da mobilización na Coruña, onde chamou ao voto da mocidade "por unha forza política que vai ser insumisa cos recortes". Dixo o nacionalista que meter a tesoura neste dereito fundamental "é entregar unha maleta para que se gañe a vida despachando copas en Londres". Opinou Jorquera que minguar o orzamento da educación "responde a unha aposta do PP para que exista un ensino para ricos e outro para pobres", sinalando o beneficio que reciben os centros privados en detrimento dos públicos. Fronte a estas políticas, o candidato do BNG defendeu aqueloutras que doten de "máis calidade" o ensino público para que a xente moza "poida vivir e traballar dignamente" na Galiza.


Summary: Baseado na novela homónima de Antonio Tizón, con guión do propio autor, consta de 13 capítulos e unha trama coas enfermidades mentais como pano de fondo.

A próxima semana estréase o podcast Un home estraño. En 1980, no marco histórico da Transición, en pleno debate sobre o Estatuto de Autonomía da Galiza, o daquela inspector de segunda, Xosé Sánchez Pereiro, enfróntase ao primeiro caso de asasinato da súa carreira: o crime de Manuel Ferro, un arquitecto que traballa no concello da Coruña, presidido entón por Domingos Merino. Nese contexto realista, aparece "un home estraño" que semella vivir á marxe da sociedade da súa época. Quen era aquela personaxe que cantaba cada tarde no Cantón Grande da Coruña ao pé da estatua de Curros Enríquez? E que relación ten coa trama dunha historia aparentemente policial? Un home estraño é un podcast de 13 capítulos realizado a partir dun guión de Antonio Tizón, baseado na novela do mesmo autor e co mesmo título, que levou o VI Premio Cidade Centenaria de Ribeira e foi publicada por Xerais en 2018. É esta a segunda entrega dunha serie que ten como protagonista principal o policía Xosé Sánchez Pereiro, e que, en chave de xénero negro, pretende achegarse, desde distintas perspectivas, ao tema catalizador, que non único, da enfermidade mental. A esta serie pertencen A antesala luminosa (2015) e Os incurábeis (2020), unha obra en proceso de reconversión neste formato aínda pouco explorado na literatura galega. O podcast conta ademais con música de Miro Casabella, dirixido por Eugenia Sanmartín. Será emitido por Radio Fene Radiofusión ás 10 e ás 14.30 horas entre o 15 e o 30 de decembro de 2020. Participaron como actores e actrices Oscar Gaez, Helga Méndez, Franki Muíño, Luis Pillado e Roger de Flor, coa colaboración especial de Cándido Barral e Leo Toral.